975.

Na osnovu člana 49a stav 14 Zakona o porezu na dodatu vrijednost ("Službeni list RCG", br. 65/01, 38/02, 72/02, 21/03 i 76/05 i "Službeni list CG", br. 16/07, 29/13, 9/15, 53/16, 1/17, 50/17, 80/20, 59/21, 146/21, 49/22, 65/22, 140/22 i 3/23), Ministarstvo finansija donijelo je

PRAVILNIK

O SADRŽAJU RAČUNA ZA PROMET INVESTICIONOG ZLATA

("Službeni list Crne Gore", br. 064/23 od 26.06.2023)

Član 1

Ovim pravilnikom propisuje se sadržaj računa za promet investicionog zlata.

Član 2

Poreski obveznik treba da izda račun za promet investicionog zlata za koji:

1) obavezu obračunavanja PDV u skladu sa Zakonom o porezu na dodatu vrijednost (u daljem tekstu: Zakon), ima poreski obveznik kojem je izvršen promet investicionog zlata i taj račun, pored podataka iz člana 32 stav 1 Zakona, sadrži:

- naziv, adresu i poreski identifikacioni broj obveznika PDV koji vrši promet investicionog zlata,

- mjesto i datum izdavanja i redni broj računa,

- naziv, odnosno ime i prezime, adresu i poreski identifikacioni broj, odnosno jedinstveni matični broj, obveznika PDV kojem se vrši promet investicionog zlata,

- vrstu (poluga, pločica ili zlatne kovanice), količinu i opis investicionog zlata (za poluge i pločice - masa, stepen finoće, kao i naziv proizvođača i serijski broj ako postoji, a za zlatne kovanice - država porekla i stepen finoće),

- datum prometa, odnosno datum primljenog avansa,

- iznos naknade, odnosno iznos naplaćenog avansa;

2) ne postoji obaveza obračunavanja PDV u skladu sa članom 49a stav 8 Zakona i taj račun sadrži:

- naziv, adresu i poreski identifikacioni broj poreskog obveznika koji vrši promet investicionog zlata,

- mjesto i datum izdavanja i redni broj računa,

- naziv, odnosno ime i prezime, adresu i poreski identifikacioni broj, odnosno jedinstveni matični broj, odnosno identifikacioni broj stranog lica (poreski identifikacioni broj, odnosno identifikacioni broj naveden u dokumentu za identifikaciju) lica kojem se vrši promet investicionog zlata,

- vrstu (poluga, pločica ili zlatne kovanice), količinu i opis investicionog zlata (za poluge i pločice - masa, stepen finoće, kao i naziv proizvođača i serijski broj ako postoji, a za zlatne kovanice - država porijekla i stepen finoće),

- datum prometa, odnosno datum primljenog avansa,

- iznos naknade, odnosno iznos naplaćenog, avansa,

- napomenu da se na promet investicionog zlata ne obračunava PDV u skladu sa članom 49a Zakona.

Član 3

Ovaj pravilnik objaviće se u "Službenom listu Crne Gore", a stupa na snagu 1. jula 2023. godine.

Broj: 07-040/23-236/2

Podgorica, 23. juna 2023. godine

Ministar,

mr Aleksandar Damjanović, s.r.